Ալեքսանդր Բեգրով

Ալեքսանդր Կարլովիչ Բեգրով (, , ), ռուս գեղանկարիչ, ծովանկարիչ, ջրանկարիչ, Սանկտ Պետերբուրգի Գեղարվեստի կայսերական ակադեմիայի ակադեմիկոս և պատվավոր անդամ, Գեղարվեստական շրջիկ ցուցահանդեսների ընկերության անդամ։

Կենսագրություն 

Ալեքսանդր Բեգրովը ծնվել է 1841 թվականի դեկտեմբերի 17-ին (դեկտեմբերի 29-ին) Սանկտ Պետերբուրգում՝ նկարիչ, Գեղարվեստի կայսերական ակադեմիայի ակադեմիկոս Կարլ Բեգրովի ընտանիքում։

1853-1863 թվականներին սովորել է Սանկտ Պետերբուրգի Նիկոլաևյան ինժեներական և Ծովային ինժեներական-հրետանային ուսումնարաններում։

Ուսումնարանն ավարտելուց հետո՝ 1863 թվականին, որպես ինժեներ-մեխանիկների կորպուսի պրապորշչիկ ծառայության է անցել Կայսերական Բալթիական նավատորմում
: Մասնակցել է «Ослябя» և «Ալեքսանդր Նևսկի» ֆրեգատների նավարկություններին։ Մինչ 1870 թվականը ծովակալությունում ունեցել է գծագրատուն-արվեստանոց։

Ալեքսանդր Բեգրովը, ով ականատես էր եղել «Ալեքսանդր Նևսկի» ֆրեգատի խորտակմանը, ծանոթանում է իր ապագա ուսուցիչ, ծովային ուժերի գլխավոր շտաբի նկարիչ Ալեքսեյ Բոգոլյուբովի հետ, ում հանձնարարված էր ստեղծել ֆրեգատի կործանումը պատկերող երկու կտավ։

Լինելով «Սվետլանա» պտուտակավոր ֆրեգատի սպա՝ Ալեքսանդր Բեգրովն ուղեկցել է Մեծ իշխան Ալեքսեյ Ալեքսանդրովիչին 1871-1872 թվականների շուրջերկրյա նավարկության ժամանակ։

1870-1873 թվականներին որպես ազատ ունկնդիր սովորել է Սանկտ Պետերբուրգի Գեղարվեստի կայսերական ակադեմիայի բնանկարչության դասարանում՝ աշակերտելով պրոֆեսոր Միխայիլ Կլոդտին։

1873 թվականին «Կանդեայի Կանեա քաղաքը» (), «Կայսերական «Դերժավա» զբոսանավը» () և «Մեծ իշխան Կոնստանտին» շոգենավը () նկարների համար Ալեքսանդր Բեգրովը պարգևատրվել է Գեղարվեստի կայսերական ակադեմիայի փոքր արծաթե մեդալով։

1874 թվականին Բեգրովը թողնում է ծառայությունը և մեկնում Փարիզ, որտեղ շարունակում է կրթությունը ֆրանսիացի նկարիչ Լեոն Բոննայի ու Ալեքսեյ Բոգոլյուբովի մոտ, ով Ֆրանսիա էր տեղափոխվել 1873 թվականին։ Ֆրանսիայում Բեգրովը ծանոթանում է ռուս պերեդվիժնիկների խմբի հետ (այդ թվում՝ Իլյա Ռեպին, Կոնստանտին Սավիցկի և այլք)։

1875 թվականին մահանում է Ալեքսանդր Բեգրովի հայրը, և նա վերադառնում է Ռուսաստան։ 1879 թվականին «Սվետլանա» ֆրեգատով ճանապարհորդել է Եվրոպայի շուրջը՝ Կրոնշտադտից մինչև Հունաստան։ Ճանապարհորդությունից հետո շուրջ երկու տարի ապրել և աշխատել է Ֆրանսիայում։

1874 թվականից Ալեքսանդր Բեգրովը մասնակցել է Գեղարվեստական շրջիկ ցուցահանդեսների ընկերության ցուցահանդեսներին, իսկ 1876 թվականին դարձել է ընկերության լիիրավ անդամ։

Ալեքսանդր Բեգրովը 1878 թվականին նշանակվել է Ծովային նախարարության նկարիչ և այդ պաշտոնում աշխատել մինչև կյանքի վերջ։

Մասնակցել է Վիեննայում (1873) ու Փարիզում (1878, 1900) կայացած համաշխարհային ցուցահանդեսներին, «Вид Невы и Стрелки Васильевского острова с Фондовой биржей» նկարի համար մրցանակի է արժանացել 1878 թվականի Փարիզի համաշխարհային ցուցահանդեսում։

1885 թվականին Ալեքսանդր Բեգրովը դառնում է Ռուս ջրանկարիչների միության հիմնադիրներից մեկը։ 1899 թվականին նրան շնորհվում է Գեղարվեստի կայսերական ակադեմիայի պատվավոր անդամի կոչում։

1892 թվականին բնակություն է հաստատել Գատչինայում, որտեղ տուն է կառուցել ու այգի տնկել։ 1903 թվականին կնոջ մահից հետո բնակարան է վարձել Գատչինա քաղաքի Սբորնայա փողոցում, 1906 թվականից հետո քաղաքից դուրս չի եկել։ Կյանքի վերջին մեկուկես տարում հիվանդության պատճառով ստիպված է եղել հրաժարվել գեղանկարչությամբ զբաղվելուց։ 1912 թվականին Գեղարվեստի կայսերական ակադեմիային է նվիրաբերել 63900 ռուբլի՝ «աղքատ նկարիչներին, նրանց այրիներին ու որբերին» օգնելու համար։

Տառապելով անբուժելի հիվանդությամբ՝ Ալեքսանդր Բեգրովը 1914 թվականի ապրիլի 14-ի լույս 15-ի գիշերն ինքնասպանություն է գործել՝ կրակելով սրտին։ Թաղվել է 1914 թվականի ապրիլի 17-ին Գատչինայի քաղաքային գերեզմանատանը՝ կնոջ՝ Լյուսիա Բեգրովայի կողքին։

2001 թվականին Կենտրոնական ռազմածովային թանգարանում անցկացվել է նկարչի ծննդյան 160-ամյակին նվիրված ցուցահանդես։

Պատկերասրահ

Ծանոթագրություններ

Գրականություն 
 О.Л., Северюхин Д.Я. Беггров А.К. (1841-1914), художник (рус.). Историко-культурный интернет-портал «Энциклопедия Санкт-Петербурга». Международный благотворительный фонд им. Д.С. Лихачева.. * Перейти к: 1 2 Новости Радищевского музея. 29 декабря - день рождения А.К. Беггрова (рус.). Саратовский государственный художественный музей имени А.Н. Радищева. (29 декабря 2008).

Արտաքին հղումներ 

 Биография.ру — Беггров Александр Карлович
 Русские художники. Беггров Александр Карлович
 Исторический журнал «Гатчина сквозь столетия». Художник Александр Беггров

Ռուս նկարիչներ
Ռուս ծովանկարիչներ
Պերեդվիժնիկներ
Գեղարվեստի կայսերական ակադեմիայի ակադեմիկոսներ
20-րդ դարի ռուս նկարիչներ
19-րդ դարի ռուս նկարիչներ